Finnkinon verkkokaupan asiakkaiden on hyväksyttävä sähköpostimarkkinointi, jos he haluavat jatkaa käyttäjätilinsä käyttöä.

Elokuvateatteri Finnkino on alkanut edellyttää finnkino.fi-palvelun rekisteröityneitä käyttäjiä hyväksymään sähköpostitse lähetettävän uutiskirjeen.

Yhtiö on muuttanut verkkopalvelunsa käyttöehtoja, eikä rekisteröitynyt käyttäjä voi jatkaa oman käyttäjäprofiilinsa käyttöä klikkaamatta ”minulle saa lähettää leffaetuja ja tarjouksia” -valintaa.

Nykyisten asiakkaiden on hyväksyttävä uutiskirje, jotta he voivat hyväksyä käyttöehdot ja jatkamaan tunnuksillaan finnkino.fissä asiointia. Pitääkö paikkansa, Finnkinon kaupallinen johtaja Kalle Peltola?

– Muutimme tosiaan asiakasohjelmamme ehtoja. Mutta verkkosivuillamme asioidessaan asiakkaalla on mahdollisuus valita anonyymi ostotapa, jolloin häneltä ei pyydetä lupia tai kerätä tietoa ja hän pystyy ostamaan liput normaalisti.

– Toinen vaihtoehto on hyväksyä asiakkuusohjelman ehdot, mistä saa tiettyjä etuja. Silloin pyydetään rekisteröitymän ja antamaan meille tietoja itsestä sekä pyydetään markkinointilupa, joka on mahdollista omista profiilitiedoista poistaa.

Vanhoille asiakkaille annettavasta ehtojen hyväksymisnäkymästä ei pääse eteenpäin ruksaamatta markkinoinnin hyväksymistä.

– Sen voi myös jättää hyväksymättä ja jatkaa anonyymina asiakkaana.

– Jos asiakasohjelmaan haluaa liittyä, silloin lähtökohtana on markkinointiluvan pyytäminen. Markkinointiluvan voi käydä poistamassa profiilistaan myöhemmin.

Annetaanko siihen ohjeita, miten asia käydään profiilista käsin myöhemmin muuttamassa?

– Olemme ohjeistaneet. Ikkunassa lukee, että voit poistaa omista tiedoistasi myöhemmin markkinointiluvan.

Sitä ei kerrota, miten omiin tietoihin mennään.

– Omat tiedot ovat verkkokaupassa. Se on pieni ikkuna, eikä kaikkia yksityiskohtia pysty ilmoitusikkunaan laittamaan. Jos asiakkaat ovat olleet meihin yhteydessä, olemme heitä ohjeistaneet.

Onko anonyymin asiakkaan mahdollista ostaa sarjalippuja ja muita alennustuotteita?

– Jos puhutaan profiilin käyttämistä ja sinne ostettavista lipuista, niin niitä ei ole mahdollista ostaa. Pdf-lippuja voi ostaa.

Onko tämä mielestäsi hyvän markkinointitavan mukaista?

– Jos katsomme asioinnin määrää ja katsomme siitä tullutta palautetta, puhutaan promilleista. Tehtävänämme on tehdä valintoja sen suhteen, mikä on sujuvin tapa asioida ja tehdä palveluiden käyttäminen helposti.

– Kun puhutaan sadoista tuhansista käyttäjistä, on vaikea tehdä ratkaisuja, joissa kaikkiin tarpeisiin pystyttäisiin vastaamaan. Seuraamme tarkkaan, millaista palautetta tulee.

Palautetta lienee silti määrällisesti paljon, koska asiakaskunta on suuri. Paljonko teillä on rekisteröityneitä käyttäjiä verkkokaupassa?

– Meillä on satoja tuhansia kanta-asiakkaita.

Eli teille on tullut satoja palautteita.

– Kyllä joo. Mutta se pitää tietysti aina suhteuttaa kokonaismääriin.

Millaista palaute on sisällöltään?

– Siinä kysytään tarkennuksia ehtoasiaan ja siihen, onko todella näin. Oikeastaan sama kysymys, jonka toimittaja esitti. Olemme opastaneet kyseessä olevan asiakkuusohjelman ehtojen hyväksymisen.

Onko aikomus muuttaa käytäntöä vai jättää se pysyväksi?

– Olemme sitä käyneet läpi, ja malli on tarkoitus pitää voimassa.